泝行回溪三十里入婺源縣界
作者：方回
朝代：宋

paragraphs: 軍馬所不到，大山夾長谷。
千載幾離亂，不知有殺戮。
雞犬何晏然，未羨鄠杜曲。
連林望不極，春晚蓊以綠。
其大至如椽，謂之貓頭竹。
苦竹尤清嚴，翠葆森矗矗。
厥土最宜杉，彌嶺亙岡麓。
種杉二十年，兒女婚嫁足。
杉杪以樊圃，杉皮以覆屋。
豬圈及牛柵，無不用杉木。
聯筏下浙河，善價不輕鬻。
山高高至天，爇灰藝畬粟。
又有茗荈利，商販給南北。
憂旱不憂潦，脫如歲不熟。
蕨萁與葛粉，槌搗代糜粥。
豈若水鄉人，動至售骨肉。
醜陋羞冶容，健壽由寡欲。
定非私此邑，大言誇美俗。
行脚遍海內，久久寓輦轂。
萬端墮姦欺，往事杯水覆。
曷不歸乎來，於此擅幽獨。
崎嶇犖確間，數步一匍匐。
猶勝見貴公，膝行受恥辱。
寒泉洗塵心，怪石醒醉目。
野叟茅廬邊，買鄰願茲卜。